CELEX: 62020TN0482
Language: hr
Date: 2020-07-27 00:00:00
Title: Predmet T-482/20: Tužba podnesena 27. srpnja 2020. –LG i dr. protiv Komisije

19.10.2020   
            
            
               HR
            
            
               Službeni list Europske unije
            
            
               C 348/22
            
         
      Tužba podnesena 27. srpnja 2020. –LG i dr. protiv Komisije
      (Predmet T-482/20)
      (2020/C 348/32)
      Jezik postupka: engleski
      
         Stranke
      
      
         Tužitelji: LG i pet drugih tužitelja (zastupnici: A. Sigal i M. Teder, odvjetnici)
      
         Tuženik: Europska komisija
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  u skladu s člankom 263. UFEU-a poništi prešutnu odluku Europskog ureda za borbu protiv prijevara (OLAF) od 26. svibnja 2020. o odbijanju zahtjeva tužiteljâ za zaštitu povjerljivosti komunikacije između odvjetnika i njegove stranke u pogledu komunikacija između tužiteljâ i njihovog vanjskog pravnog savjetnika, osim ako tužitelji ne objasne kontekst i sadržaj takvih povjerljivih komunikacija;
               
            
                  —
               
               
                  naloži tuženiku snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe tri tužbena razloga.
      
                  1.
               
               
                  Prvi tužbeni razlog, koji se temelji na tvrdnji da je pravo tužiteljâ na zaštitu povjerljivosti komunikacije između odvjetnika i njegove stranke temeljno, iako nepisano, pravo u skladu s pravom Unije, kako je priznato u sudskoj praksi Suda. Tužitelji tvrde da ostvarivanje ovog prava ne može biti uvjetovano time da tužitelji dokažu da su njihove povjerljive komunikacije sadržajno povezane sa samom istragom u kojoj je zaštićena povjerljivost njihove komunikacije; to bi poništilo svrhu zaštite povjerljivosti komunikacije između odvjetnika i njegove stranke.
               
            
                  2.
               
               
                  Drugi tužbeni razlog, koji se temelji na tvrdnji da pravo tužitelja na zaštitu povjerljivosti komunikacije između odvjetnika i njegove stranke odvojeno proizlazi iz EKLJP-a i Povelje Europske unije o temeljnim pravima, osobito iz prava na privatnost u skladu s člankom 8. EKLJP-a (članak 7. Povelje) i prava na obranu u skladu s člankom 6. EKLJP-a (članak 47. Povelje). Tužitelji tvrde da zaštita povjerljivosti komunikacije između odvjetnika i njegove stranke u skladu s EKLJP-om i Poveljom ne ovisi o svrsi i sadržaju relevantnih komunikacija, već samo o identitetu njihovih sudionika.
               
            
                  3.
               
               
                  Treći tužbeni razlog, koji se temelji na tome da, čak i u slučaju da se pravo na zaštitu povjerljivosti komunikacije između odvjetnika i njegove stranke u skladu s EKLJP-om i Poveljom može ograničiti u korist općeg interesa, takva ograničenja moraju biti propisana zakonom. Tužitelji tvrde da se ona ne mogu temeljiti na diskrecijskoj odluci upravnog tijela.